20 år senere: Det jeg ikke vidste, da jeg begyndte med yoga

Trine Hedegaard
2026-03-09T14:05:45+01:00

For 20 år siden begyndte en søgen, jeg endnu ikke havde ord for. I dag kan jeg bedre forstå, hvad den førte mig hen imod.

More

Et jubilæum er ikke kun en fejring af en dato.
Det er en anledning til at se tilbage – og forstå de bevægelser, der har formet én.

For 20 år siden begyndte jeg på min første yogauddannelse.
Jeg vidste ikke dengang, at det skulle blive begyndelsen på et arbejde i krydsfeltet mellem yoga, somatics og psykoterapi.

Det begyndte som en søgen efter at forstå mig selv bedre.

I dag er det endnu tydeligere for mig, at det også var noget andet, jeg var i gang med.

Yogierne vidste det allerede dengang.
At vi kan komme nærmere os selv gennem en forståelse af og en omfavnelse af kroppen.

At kroppen ikke er et redskab.
Men en vej ind i dybere kontakt med os selv.

Gennem årene er det blevet tydeligere for mig, at det, vi møder i kroppen, også rummer historier.
Vores beskyttelsesstrategier.
Reaktioner, vi ikke helt forstår eller som vi hurtigt lærer at pakke væk.
Lag af erfaring, som stadig lever i os og stille venter på at blive mødt.

For omkring ti år siden blev jeg introduceret for Internal Family Systems (IFS).
Det blev et vigtigt redskab til at arbejde med de reaktioner, jeg ofte ikke forstod, men tydeligt kunne mærke, når de spændte ben eller gjorde livet mindre frit.

IFS gav mig et mere selvkærligt sprog for det, jeg allerede stod i - men endnu ikke havde ord for.
En måde at forstå det indre landskab på og en større præcision i arbejdet med det, kroppen bærer.

Jeg har mange gange tænkt over, hvor jeg mon ville have været i dag, hvis jeg ikke havde været drevet af en søgen, jeg egentlig ikke helt selv forstod.

I dag arbejder jeg som somatisk psykoterapeut (MPT) og certificeret IFS-terapeut (Level 3), samtidig med at yoga fortsat er en central del af det, jeg formidler og faciliterer.

Jeg har fordybet mig intensivt i det somatiske traumearbejde - ikke for at bevæge mig væk fra yogaen, men for at gå dybere ind i det, den altid har peget mod.

For mig hænger det sammen:
Krop.
Bevidsthed.
Relationer - både indad og udad.

Derfor føles det også naturligt, at vi i disse år er begyndt at samle et internationalt IFS-community her på Bali. Sidste år startede vi med et retreat om Legacy Burdens - intergenerationelle traumer og det, vi også bærer videre som ressourcer. Til april får vi besøg af Frank Anderson. Næste år ser vi blandt andet frem til at byde Deb Dana velkommen.

Når jeg ser tilbage nu, kan jeg bedre forstå noget af den søgen, der længe levede uden et klart sprog.

Jeg føler mig dybt taknemmelig over at have kunnet fordybe mig i noget, der har bidraget med så meget heling - i mit eget liv og i andres.

Hvis du er nysgerrig på den faglige vej, der har formet mit arbejde gennem årene, har jeg samlet den her:

Du finder mit CV her

Hvis du også er nysgerrig på aktuelle retreats, uddannelser, workshops eller terapeutiske forløb, finder du kalenderen her:

Se kalenderen her

Og måske er det det, et jubilæum egentlig handler om.

Ikke at markere, hvor langt man er kommet.
Men at kunne se tilbage – og forstå lidt mere af den søgen, der har drevet én.

KH Trine