Yin Yoga, når vi begynder at lytte

Trine Hedegaard
2022-09-01T06:01:51+02:00

Yin Yoga er ikke kun stille. Når vi begynder at lytte til kroppen, åbner der sig noget andet.

More

Yin Yoga bliver ofte beskrevet som en stille og meditativ praksis, hvor vi holder stillingerne i flere minutter for at arbejde med bindevæv.

Og det er jo ikke forkert. Men det er heller ikke det, der gør Yin interessant for mig. For når vi sænker tempoet, sker der noget andet.

Vi får tid.
Tid til at mærke.
Tid til at opdage, hvad der faktisk foregår, når vi ikke hele tiden er videre til det næste.

Da jeg selv begyndte med Yin for omkring 15 år siden, var det ikke, fordi jeg manglede bevægelse. Jeg manglede det modsatte.

Jeg var god til at holde tempo.
God til at gøre.
Ikke særlig god til at mærke, hvornår det var nok.

Indtil kroppen sagde fra.

Og jeg kan stadig huske, hvor uvant det var i starten.
At sidde stille.
At blive i en stilling.
At opdage, hvor meget der egentlig foregik indeni, når jeg ikke distraherede mig selv.

Det var som at finde et gear, jeg ikke havde haft adgang til før.
Det, jeg i dag kalder Yin-gearet.

Men det, mange opdager ret hurtigt, er, at Yin ikke nødvendigvis føles roligt.

Når vi stopper op, kan der også komme uro. Modstand.
Eller noget, der længe har ligget under overfladen.

Og det er her, måden vi arbejder på, bliver vigtig. For hvis vi bare bliver i det uden kontakt, så mister vi noget væsentligt.

I min tilgang arbejder vi ikke med kroppen som noget, der skal presses ind i en form.
Vi arbejder med kroppen som noget, vi er i relation med.

Derfor er Yin Pulseringer® blevet en naturlig del af min tilgang, som jeg kalder Yin Unwind® - hvor jeg kombinerer små, blide, rytmiske bevægelser med de klassiske yinstræk.

De hjælper kroppen med at regulere sig selv.
De gør det lettere at være i det, vi mærker.
Og de skaber en oplevelse af, at vi ikke skal holde os selv fast – men kan blive i bevægelse, også i det stille.

Det ændrer noget.

Fra at “holde en stilling”
til at være i kontakt.

For kroppen er ikke bare noget, vi arbejder på.
Den er det sted, vi arbejder fra.

For mig har Yin været en stille revolution.
Ikke noget dramatisk udefra – men en langsom forskydning i, hvordan jeg er i mig selv.

Mere opmærksom.
Mere sansende.
Og med en anden evne til at mærke forskel.

Måske er det i virkeligheden dér, Yin bliver interessant.

Ikke som en yogastil, der foregår i langsomt tempo.
Men som en praksis, der lærer os at være med det, der er – uden at skulle ændre det med det samme.

Hvis du er nysgerrig på at fordybe dig i Yin Unwind® – kan du finde mine kommende forløb, retreats og uddannelser HER

Kh Trine