Måske er det ikke dig, der skal ændre dig

Trine Hedegaard
2026-02-19T07:03:42+01:00

Det er sjældent os, der skal ændres — men de former, vi over tid har lært at leve indenfor.

More

Over tid kan det, vi tilpasser os, begynde at føles som den, vi er.

Gennem mange år i arbejdet med krop og nervesystem er én erkendelse blevet stadig tydeligere:

Det er sjældent os, der skal ændres — men de former, vi har lært at leve indenfor.

Meget traumearbejde har længe været orienteret mod det enkelte brud. Den tydelige hændelse. Det, der kunne identificeres som et før og et efter.

Men for mange af os er det ikke kun enkeltstående oplevelser, der former vores nervesystem.
Det er også de betingelser, vi lærer at leve indenfor.
De stille tilpasninger.
De næsten usynlige forventninger.

Over tid begynder psyken at organisere sig omkring dem, indtil de næsten føles som os. Som noget, der ligner vores personlighed. Ikke nødvendigvis som følge af ét enkelt øjeblik, men som en form, der langsomt præger måden, vi er i verden på.

Tid alene heler sjældent det, der fortsat lever i kroppen.
For de former, vi lærer at leve indenfor, sætter sig ikke kun i vores måde at tænke og reagere på, men også i nervesystemet, bindevævet og kroppens spændingsmønstre.

Nogle gange begynder heling et helt andet sted:
I det øjeblik vi opdager den form, vi har lært at leve i - og nænsomt begynder at undersøge, om den stadig er nødvendig.

For mange begynder yoga som noget fysisk.
En måde at bevæge kroppen på.
Og alligevel opdager de fleste, før eller siden, at noget mere er på spil.
For når vi bliver stille nok til at mærke efter, træder også de mønstre frem, som kroppen længe har organiseret sig omkring.

Ikke som fejl. Men som spor af det liv, vi har levet.
Ofte med en dyb intelligens bag sig - kroppens måde at skabe mest mulig sikkerhed under de vilkår, vi har haft.

Yoga har aldrig kun handlet om kroppen.
Den handler også om vores måde at være i livet på.
Når opmærksomheden får lov til at vende indad, bliver det muligt at mærke mere end muskler og bindevæv.

Også nervesystemets bevægelser. Følelsernes strømninger. De steder hvor noget strammer eller holder igen.

Ikke noget der skal forceres væk.
Men noget der kalder på opmærksomhed.

Måske er det netop her, yoga viser sin dybde:
Ikke som endnu en metode til at forbedre os selv -
men som en praksis, der nænsomt hjælper os med at blive mere hele.

Og måske begynder noget nyt netop dér:
Når kroppen ikke længere kun forsøger at tilpasse sig -
men langsomt får lov til at tage sin egen form.

Det er netop denne bevægelse, Yin Unwind-uddannelsen udspringer af.
Ikke som en hurtig metode - men som et rum, hvor noget i os gradvist kan finde tilbage til sin egen form.

Hvis refleksionen her kalder på mere fordybelse, findes der flere måder at gå videre.

Yin Unwind-uddannelsen er mit mest sammenhængende rum for det arbejde, jeg beskriver her — en praksis, der integrerer yoga, somatik og indre arbejde over tid.
Du kan læse mere om uddannelsen HER

Og hvis du ønsker at begynde med din egen praksis, finder du aktuelle klasser, workshops og forløb i yogakalenderen HER

Uanset hvor du står, begynder det samme sted:
med opmærksomhed.

KH Trine